Valmieras Kultūras centrs

Atceres dienas koncerts “Zied dārzi tik balti kā togad…”
2025-06-14 17:00 - 18:30 (Europe/Helsinki) | Kocēnu kultūras nams, Alejas iela 3, Kocēni
14. jūnijā plkst. 17.00 Kocēnu Kultūras namā notiks atceres dienas koncerts “Zied dārzi tik balti kā togad…”.
Piedalīsies: senioru vīru koris “Baltie bērzi” (Valmiera), Veru pilsētas senioru koris (Igaunija) un senioru vokālais ansamblis “Dziesmotā senatne” (Kocēni).
Ieeja bez maksas.

Joku luga "No saldenās pudeles"
2025-06-20 19:00 - 21:00 | Valmieras Kultūras centra lielā zāle, Rīgas iela 10, Valmiera, Latvija
Uzmanību!
Izrāde “No saldenās pudeles” Valmierā 20. jūnijā plkst 19.00 notiks iekštelpās – Valmieras Kultūras centrā!

Rūpējoties par skatītāju labsajūtu, Blaumaņa Ezerlauku saime ir pieņēmusi lēmumu, ka “Saldenā pudele” labāk smeķēs sausumā, siltumā un zem mājīgā Valmieras Kultūras centra jumta.

Biļetes ierobežotā daudzumā vēl var iegādāties “Biļešu Paradīzē”: https://www.bilesuparadize.lv/lv/event/149232

***
„Pannas Teātris” skatītājiem piedāvā īsti latvisku Rūdolfa Blaumaņa komēdiju “No saldenās pudeles”. Izrāde jūnijā pirms Jāņiem viesosies vairākās Latvijas pilsētās.
Tuvojas Jāņu nakts. Skaņas un smaržas tracina puišu un meitu asinis. Rodas vēlēšanās ļaut jūtām vaļu, lai tās nesaskābst kā vecs vīns un, iemalkojot no saldenās pudeles, saplūst ar reibumu, kas virmo dabā. Tādos jūtu juku laikos, kad kūsā piens un asinis, Ezerlauku mājās nākas meklēt meitai vīru un saimniecībai galvu.
Jaunās joku lugas izrādīšanai “Pannas Teātris” sapulcējis arī brangu aktieru sastāvu:
Elīna Vāne kā Ezerlauku saimniece Ieva gribēs izprecināt meitu vai pati vēlreiz precēties.
Zane Daudziņa kā Lavīze, saimniecības glābšanas vārdā, būs gatava mīt gredzenus kaut ar kalpa puisi.
Madara Melne – Tomsone kā Marija mēģinās savaldzināt Artūru Dīci, Mārtiņa lomas atveidotāju. Rindēnu saimnieks Jānis Skanis nevarēs izšķirties starp Elīnu Vāni un Madaru Melni-Tomsoni, bet Zane Aļļēna kā Auce kritīs Arta Jančevska kā Pičuka apskāvienos.
Māris Bezmers – Taukšķis būs izmisīga lēmuma priekšā: zaudēt nevainību vai nomirt puisī, kamēr Krišs Jānis Āmanis asinās māku iekvēlināt brīvības alkas visā pagastā.
Luga “No saldenās pudeles” ir visstraujākā un karstasinīgākā Blaumaņa komēdija, jo, ” kur dziņas briest un rūgst, tur kaislības puto un kāpj prāta toverim pāri”.
Rūdolfa Blaumaņa domās Latviešu atdzimšanas un brīvības pamats ir ugunīgas jūtas, kas aizslēgtas dus aiz piesardzības, baiļu un stingras audzināšanas durvīm.
Bet pāri visam – vīns no saldenās pudeles!
Izrādes veidotāju radošajā sastāvā: režisors Juris Rijnieks, kostīmu māksliniece Una Bērziņa, scenogrāfs Ivars Noviks, dziesmas un mūzika Artūrs Palkevičs, dziesmu teksti – Jānis Peters.
Tuvojoties pasākumam, biļešu cena var tikt mainīta.
Ieeja uz izrādi atvērta 1h pirms pasākuma sākuma.
Informācija:
www.pannasteatris.lv

"Vasaras saulgrieži Kocēnos"
2025-06-21 21:00 - 23:59 | Kokmuižas promenāde
21. jūnijā no plkst. 21.00 Kokmuižas promenādē notiks “Vasaras saulgrieži Kocēnos”. Dziesmas, lustes, danči kopā ar mākslinieciskās pašdarbības kolektīviem. Saulei rietot, iedegsim ugunskurus. Tāpat aicinām baudīt maģisko saulgriežu vakara noskaņu, dodoties izbraucienā ar laivām pa Kokmuižas dīķi.
Pasākuma apmeklējums bez maksas.

"Jāņojam Jāņparkā" ar grupu "Ziņģes brāļi" un DJ Alexx Rea
2025-06-23 22:00 | Jāņparks
​23. jūnijā no plkst. 22.00 aicinām baudīt īstas Jāņu sajūtas un svinēt svētkus Jāņparkā, kur mazus un lielus jāņabērnus gaidīsim uz lustīgu līgošanu – “Jāņojam Jāņparkā”. Par muzikālo noskaņu un dančiem rūpēsies grupa “Ziņģes brāļi” un DJ Alexx Rea.
Pasākuma laikā darbosies āra kafejnīcas.
Ieeja: 7 EUR, pasākuma dienā – 10 EUR. Biļetes var iegādāties “Biļešu Paradīzē” un pirms pasākuma – norises vietā.

ATCELTS! "Vaidavas vasara 2025". Grupas "Rīgas Modes" koncerts
2025-07-10 19:00 - 20:30 | Vaidavas ezera pludmale
Uzmanību!
10. jūlijā Vaidavas ezermalas estrādē plānotais grupas “Rīgas Modes” koncerts tiek atcelts nelabvēlīgu laikapstākļu dēļ – nedēļas otrajā pusē tiek prognozēti lokāli negaisi un spēcīgs lietus. Atvainojamies par sagādātajām neērtībām!
Informācija par biļešu atgriešanu:
• Biļetēm, kas iegādātas tiešsaistē, nauda tiks automātiski atgriezta uz kontu, no kura tās iegādātas.
• Ja biļete iegādāta klātienē kasēs, aicinām doties uz jebkuru “Biļešu Paradīzes” kasi, lai veiktu biļetes atgriešanu.
Jautājumu gadījumā par biļešu atgriešanu lūdzam sazināties ar “Biļešu Paradīzi” e-pastā: info@bilesuparadize.lv.

***
10. jūlijā plkst. 19.00 Vaidavā ierodas “RĪGAS MODES”!“Rīgas Modes” ir sešu cilvēku kolektīvs ar skatu uz labākām lietām. Viņi vēlas apliecināt to, ka popmūzika nav tikai netīrs vārds. Grupas ieraksti izpelnījušies gan kritiķu atzinību, gan arī vairākus pašmāju mūzikas apbalvojumus. Savos koncertos “Rīgas Modes” apvieno popmūzikas glamūrīgumu ar rokenrola enerģiju. Ir divu veidu cilvēki – tādi, kuri apstājas pie dzeltenās gaismas un tādi, kuri spiež pedāli grīdā. “Rīgas Modes” ir mūzika tiem, kuri ir jauni vai jūtas jauni sirdī.
Biļetes “Biļešu Paradīze” kasēs. Pirmās 100 biļetes – 15, EUR, vēlāk – 18 EUR. Pasākuma dienā – 20 EUR. Biļetes: https://www.bilesuparadize.lv/lv/event/152764
*Par gardumiem rūpēsies Valmiermuižas “Gardu Muti vasarnīca Vaidavā”, bet par laiskošanos uz SUP dēļa un citām ūdens aktivitātēm – “VaidavEži”.

Valsts asinsdonoru centra izbraukums Valmierā
2025-07-14 10:00 - 13:00 | Valmieras Kultūras centra lielā zāle, Rīgas iela 10, Valmiera, Latvija
Valsts asins donoru centrs (VADC) organizēs izbraukumu uz Valmieru, aicinot iedzīvotājus ziedot asinis Valmieras Kultūras centrā, Rīgas iela 10, Valmierā, 14. jūlijā no plkst. 10.00 līdz 13.00.
Lai ziedotu asinis, līdzi ņem derīgu pasi, eID karti vai jebkuru citu personas apliecinošu dokumentu, kas satur sekojošu informāciju- personas kodu, vārdu, uzvārdu, foto un bankas konta numuru!

Esi 18 – 65 gadus jauns (donori, kuri asins/asins komponentus nodod pirmo reizi līdz 60 gadiem);
Sver ne mazāk par 50 kg;
Dienā pirms asins nodošanas neesi lietojis alkoholu;
Esi paēdis, izgulējies, atpūties, jūties labi;
Esi vesels un pēdējā laikā neesi slimojis;
Pirms tam esi lietojis veselīgu uzturu un daudz šķidruma;
Neesi nodevis asinis vismaz 9 nedēļas, un 12 mēnešu periodā to jau neesi darījis 4 reizes (attiecas uz sievietēm) vai 6 reizes (attiecas uz vīriešiem, pie kam pēc 6. reizes vīriešiem jāievēro 3 mēnešu pārtraukums).

Iesaistoties asinsdonoru kustībā, ir iespēja palīdzēt nelaimē nonākušajiem, kam nepieciešamas asinis.
Plašāku informāciju par to, kā var ziedot asinis un kāpēc tas ir svarīgi, lasiet VADC tīmekļvietnē https://www.vadc.lv/lv

"Zini! Mini! Uzzini!" Valmieras dzimšanas dienas spēle
2025-07-24 21:00 - 23:00 | Valmieras 5.vidusskolas pagalms
Čiv! Riv! Septiņ’ četr’ div’!Valmiera svin savu 742. dzimšanas dienu, un arī “Zini! Mini! Uzzini!” būs klāt ar īpašu svētku spēli!
24. jūlijā plkst. 21.00 tiekamies Valmieras 5. vidusskolas pagalmā, kur dzirkstīs jautājumi, atbildes, smiekli un draudzīga sacensība. Vakars zem atklātas debess, komandas līdz 5 cilvēkiem un erudīcijas izaicinājumi svētku noskaņā!
Dalība – tikai 25 EUR no komandasBiļetes meklē www.ziniminiuzzini.lv
Ieplāno jau tagad – šī būs spēle, kur uz “Čiv! Riv!” skanēs Tavs: “Uzvarēt gribam šovakar!”
Pasākumu atbalsta: Valmieras novada pašvaldība, Valmieras Kultūras centrs, Valmieras 5. vidusskola , Tipogrāfija “Līga”

Valmierai-742!
2025-07-25 08:00 - 2025-07-27 17:00 | Valmiera
Čiv! Riv! Septiņ’ div’!
Čiv! Riv! Septiņ’ četr’ div’!
Man šogad 742. dzimšanas diena, un svinību diena nebūt nebūs viena. Ballēsim mēs dienas vismaz trīs, un svētku noskaņa mūs dzīvespriekā tīs. Jūliju divdesmitpiekto līdz divdesmitseptīto kalendārā liec – ieplāno tagad, lai noteikti tiec!
Svētku notikumu kalendārs pildās, lapa valmierasvin.lv jau sildās. Programma būs skatāma tieši tur, ja Tev radies jautājums: “Kur?”
Gaidīšu Tevi ļoti, ļoti, jo manu sirdi sildīt Tu proti!
Tāpēc no šī brīža uz “Čiv! Riv!” droši atbildi: “Valmierai šogad septiņ’ četr’ div’”!
Manā dzimšanas dienā uz skatuvēm tiksimies ar:

“Very cool people”, soliste Aija Andrejeva
“Sudden Lights”
“Dzelzs Vilks”
“The Roop” (Lietuva)
“Bel Tempo”
VIŅA
“Martas Asinis”
Dj.All-Viss

Bet tas vēl nav viss, aktuālās ziņas pie Tevis drīz tiks.
Pagaidām tad čiv, riv! Bet atceries – svinēsim kopā manu septiņ’ četr’ div’!
Tava Valmiera

Grupas "PRĀTA VĒTRA" koncerts "Pirmās dienas tūre"
2025-08-02 20:00 - 22:30 | Pie Dīvaliņa pļavām
“Prāta Vētra” šovasar dosies Latvijas koncerttūrē un priecēs fanus piecās pilsētās, tostarp 2. augustā Valmierā. Grupa priecājas paziņot, ka “Pirmās dienas tūres” īpašais viesis būs jaunais un talantīgais Chris Noah, kura hiti “Cik tālu vēl?”, “Nomodā” un “Kādreiz” iekarojuši Latvijas radiostaciju topu virsotnes, bet albums “Atvadas nav skumjas, ja zinām, ka drīz tiksimies” nodrošināja divus izpārdotus koncertus koncertzālē “Palladium”.
“Mūsu lielajos koncertos vienmēr ir kāds īpašs viesis, kurš sagaida un iepriecina skatītājus vakara sākumā. Mūsuprāt, Chris Noah uzstāšanās kopā ar viņa lieliskajiem draugiem būs brīnišķīga iespēja dzirdēt un atklāt Latvijas popmūzikas uzlecošo zvaigzni! Romantika nav mirusi un nomodā būs jāpavada viss vakars,” priecīgi stāsta Prāta Vētra.
Chris Noah: “Esmu pagodināts un pateicīgs “Prāta Vētras” komandai par šādu iespēju! Dažās no tūres pilsētām nekad neesmu spēlējis un ar nepacietību gaidu “Pirmās dienas tūres” sākumu. “Prāta Vētras” koncerti arī man vienmēr ir bijis gaidīts notikums, šovasar ar grupu rādīsim labāko, ko varēsim!”
Koncertu norises vietā Valmierā ieejas vārtus vērs no plkst. 18.00. Koncerta sākums plkst. 20.00. Biļetes uz koncertiem visā Latvijā pieejamas biļešu tirdzniecības vietnē ekase.lv, TC “Spice” informācijas centrā, veikalā “Manilla” un pilsētu kasēs Jelgavā, Valmierā, Ventspilī un Daugavpilī. “Esam ar visu sirdi iekšā vērienīga augsta līmeņa koncertšova plānošanas un organizēšanas procesā. Šobrīd filmējam koncerta vizualizācijas, esam ciešā sadarbībā ar pilsētām, plānojam tūres loģistiku un darām visu, lai pašiem būtu interesanti un skatītāji varētu dziedāt līdzi gan jaunā albuma “Pūķa lietošanas instrukcija”, gan jau iemīļotām “Prāta Vētras” dziesmām. Informējam, ka, sākot ar 16. jūniju, plānota biļešu cenu maiņa,” stāsta “Prāta Vētras” komanda.
Grupa pateicas koncerttūres atbalstītājiem, bez kuru palīdzības būtu krietni grūtāk nodrošināt plānoto koncertšovu. Tūri piedāvā Mītavas bezalkoholiskais alus, atbalsta Signet banka, DSV, Storent, Samsung, Balcia, CityBee, Neste, žurnāls “Pastaiga”, ziņu portāls Delfi, TV3 Group, JcDecaux, Dienas Mediji, Radio TEV un radio EHR Latviešu Hiti. Aktuālākā informācija par “Prāta Vētras” gaitām pieejama grupas mājaslapā www.pratavetra.lv un sociālajos tīklos Instagram, Facebook un TikTok.
Informāciju sagatavoja:
Kristiāna Pauliņa

Erudīcijas spēle "Zini! Mini! Uzzini!"
2025-08-14 18:30 - 20:30 | Valmieras Kultūras centrs, Rīgas iela 10, Valmiera, Latvija
14. augustā plkst. 18.30 Valmieras Kultūras centra Mazajā zālē erudīcijas spēle “Zini! Mini! Uzzini!”. Dalības maksa komandai – 30 EUR. Biļetes: www.ziniminiuzzini.lv

#PirmaisValmierā – sāksim jauno skolas gadu ar ballīti!
2025-09-01 18:00 - 21:00 | Dzirnavu ezeriņa promenāde
🚀👆#PirmaisValmierā – sāksim jauno skolas gadu ar ballīti!
📍 01.09. Dzirnavu ezeriņa promenādē:
☕ no plkst. 12.00 darbosies āra kafejnīcas
🎧 Plkst. 18.00–21.00 diskotēka ar DJ no Valmieras skolām:
Emīlija Pelce (Valmieras 2. vidusskola)
Luīze Balode (Valmieras 5. vidusskola)
Valdis Grīslis un Ralfs Linde (Valmieras Pārgaujas Valsts ģimnāzija)
Roberts Švalbe (Valmieras Valsts ģimnāzija).
💡 aizraujoša erudīcijas spēle
📸 fotomirkļi pie vides objektiem un momentfoto “FotoBoo”
🏒 galda hokejs un citas aktivitātes sadarbībā ar Valmieras Jaunatnes centru “Vinda”.
📍 31.08. & 01.09. laukumā pie Valmieras Kultūras centra
🛝 no plkst. 10.00 “LabaBalle” piepūšamās atrakcijas (maksas aktivitāte)
📸 fotomirkļi pie vides objektiem
Tā nebūs parasta skolas diena, tādēļ esi #PirmaisValmierā!

XI Kokmuižas svētki – dzīvā muiža! Sansusī vakars Kokmuižā
2025-09-06 10:00 - 23:59 | Kokmuižas pils kompleksā
6. septembrī Kocēnos jau vienpadsmito reizi norisināsies Kokmuižas svētki! Šī gada svētku tēma – dzīvā muiža. Muiža nav tikai pagātne vai vēsture, bet tā ir dzīvīgs, nemitīgā attīstībā esošs kultūras un sabiedrības centrs, kas iekļauj laikmetīgas norises un mūsdienīgu pieredzi. Šogad īpašs notikums un piedzīvojums būs Sansusī vakars, kas svētkiem piešķirs unikālu, mākslinieciski brīvu gaisotni. Sansusī ir laikmetīgās skatuves mākslas festivāls Latvijā.
Kokmuižas svētki ir ikgadējs kultūras notikums Valmieras novada Kocēnos, kas aicina baudīt bagātīgu svētku programmu un vēsturisku noskaņu. Svētku laikā apmeklētājus priecē koncerti, teātra izrādes, muižas tirgus, radošas meistarklases un aktivitātes visai ģimenei, kā arī norisinās sarunas par muižas vēsturi un muižām svarīgām, aktuālām tēmām mūsdienās. Līdztekus tiek godinātas arī vietējās tradīcijas un Kokmuižas alus darīšanas mantojums. Svētki norisinās Kokmuižas ainaviskajā apkārtnē, un tā ir lieliska iespēja iepazīt Vidzemes kultūras mantojumu un baudīt kopā būšanu!
SVĒTKU PROGRAMMA
Plkst. 10.30 svētki ieskanēsies ar īpašu zvaniņu un zvanu improvizācijas performanci mūziķa, izcila bundzinieka un sitaminstrumentālista Aiņa Zavacka izpildījumā, kā arī svētku sveicienu uzrunām.
Plkst. 10.40 uz skatuves, kas atradīsies Kokmuižas pils kompleksa teritorijā, norisināsies Valmieras novada muižu tīkla diskusija “Muiža – viss ir mainīgs”.
Plkst. 11.50 svētkus ieskandinās deju kolektīvu koncerts.
MUIŽAS TIRGUS UN VĒDERPRIEKI
Plkst. 10.00–15.00 Kokmuižas svētkos kā pirmie jau no agra rīta rosīsies tirgotāji – amatnieki, mājražotāji un stādu audzētāji, lai Muižas tirgū, kas atradīsies Kokmuižas pils parterā, piedāvātu pašu ražotos, darinātos un audzētos labumus. Reģistrācija dalībai Muižas tirgū šeit.
Visas dienas garumā būs iespēja baudīt Kokmuižas garšas un Gardu Muti zelterus, kas darīti tikai no Latvijas laukos un dārzos ievāktām ogām un augļiem. Nebūs aizmirsts arī par vēderpriekiem – par tiem gādās dažādi tirgotāji, piedāvājot gan vēsus un siltus gardumus, gan sātīgākas maltītes, ar ko piesiet dūšu, lai būtu spēks lustēt līdz pat vēlai vakara stundai.
RADOŠĀS DARBNĪCAS, IMPROVIZĀCIJA, SPĒLES UN AKTIVITĀTES KĀ MAZIEM, TĀ LIELIEM
Plkst. 10.00–15.00 Kokmuižas pils parterā būs pieejama foto kaste – nofotografējies un saņem savu svētku foto.*
Plkst. 10.00–15.00 izbrauci ar laivām pa Kokmuižas dīķi.*
Plkst. 10.00–15.00 Valmieras koprades darbnīcas DARE komanda iespēju ar Kokmuižas svētku simboliku apdrukāt līdzpaņemto (vēlams jaunu) krekliņu, vai, ja krekliņa nebūs, to varēs iegādāties uz vietas*.
Plkst. 11.00–14.00 bezmaksas glītrakstīšanas darbnīca, ko vadīs Laura Graudiņa, kā arī būs pieejamas spēles ar alfabētu un burtiem projekta “Rokraksta glābējzvans” ietvaros.
Plkst. 11.00–15.00 meistarnīcā “Dari un radi” ģimenes ar bērniem varēs darināt marionešu lelles.
Plkst. 11.00–14.00 vizināšanās ar zirgu karieti Burtnieku zirgaudzētavas vadībā.*
Plkst. 11.00-15.00 Kocēnu 38. skautu vienības piedāvātās aktivitātes.
Plkst. 14.00 uz svētku skatuves kāps un par jautru omu gādās Rūjienas improvizācijas teātris “Imprūven”.
IZZINI KOKMUIŽU UN BAUDI MĀKSLU
Plkst. 12.00 un plkst. 15.00 Kokmuižas vēsturi izzinošas ekskurijas kopā ar vēsturnieci, gidi Inetu Amoliņu, sākuma punkts – Kokmuižas parterā pie saules pulksteņa
Plkst. 11.00–20.00 Kokmuižas pils atvērta apmeklētājiem, un tajā būs aplūkojama Māra Pladara gleznu izstāde.
Plkst. 11.00–20.00 vēsturiskajā Kokmuižas klētī Kocēnu bibliotēkas telpās interaktīva izstāde un uzdevumi visai ģimenei “Kopā meklējam Kokmuižas dārgumus” kopā ar mākslinieci Ivetu Kreišmani.
NOSKAŅU MŪZIKA UN SVĒTKU BALLE
Plkst. 13.00 dziesminieka Kārļa Kazāka koncerts.
Plkst. 21.00–01.00 svētku balle ar grupu “Zelta Kniede”. Ieejas maksa ballē: 10 EUR. Biļetes iepriekšpārdošanā “Biļešu Paradīzē”, kā arī būs iespēja tās iegādāties norises vietā.*
SANSUSĪ VAKARS KOKMUIŽĀ
Senajā saimniecības ēkā “Kokmuiža”
Plkst. 16.00 bērnu zaļumballe visai ģimenei ar “BikiGRUPU”. Izdevniecības “Liels un mazs” dzejas bilžu grāmatu sērijā “Bikibuks” iznākusi 101 grāmata, ko ilustrējuši dažādi mūsdienu latviešu mākslinieki. Dzejoļus, ko daudzi vecāki un vecvecāki iemīļoja savā bērnībā, pie šodienas bērniem jaunā muzikālā veidolā nes “BikiGRUPA”.
Plkst. 17.30 mūzikas teātra izrāde “Alfas” (producents “Dirty Deal Teatro”). Izrāde “Alfas” veidota, iedvesmojoties no notikumiem Jēkabpilī 2011. gada janvārī, kad četri policisti un viena civilpersona veica bruņotu laupīšanu spēļu zālē, kam sekoja bēgšana un apšaude aizturēšanas brīdī Daugavmalā. Izrādes laikā būs pieejamas pašorganizētas aktivitātes bērniem un jauniešiem, kuriem pati izrāde varētu likties mazāk saistoša.
Plkst. 19.30 Sansusī mūziķu kautiņa mini turnīrs (četru mūziķu turnīrs). Sansusī mūziķu kautiņi ir muzikāls turnīrs, kurā profesionāli mūziķi sacenšas muzikālajā asprātībā, atraktivitātē un meistarībā, lai iekarotu skatītāju un žūrijas simpātijas. Kautiņos mūziķi duelējas, izpildot sagatavotus vai improvizētus skaņdarbus.
Plkst. 21.00 20 minūšu diskotēka. Vakara noslēgumā Sansusī tradicionālā 20 minūšu diskotēka, kuras laikā visiem apmeklētājiem iespējams kopīgi piedzīvot pasākuma noslēgumu un veselīgi izkustēties un piepildīt sevi ar pozitīvu enerģiju.
Kokmuižas svētku programmu visas dienas garumā vadīs Uģis Melders.
*maksas norise

Iluzionists Edžus UGUNĪ | Valmiera
2025-09-19 18:00 - 20:00 | Valmieras estrāde, Dīvaliņa iela 10A, Valmiera, Latvija
19. septembris plkst. 18.00. Valmieras estrāde. Vakars, kad maģija un noslēpumi kļūst par realitāti!
Triku šovs “Iluzionists Edžus UGUNĪ” ļaus ticēt neiespējamajam un uguns liesmās saskatīt dzīvo ilūziju, kas liks līdzi just līdzi pat pēdējai dzirkstelei.
Pasākums ir ideāla izklaide ģimenēm ar bērniem, jauniešiem, draugu kompānijām un citām izklaidi meklējošām kompānjām – sagaidiet smieklus, adrenalīna devu un pārsteigumus.
Pasākums norisināsies divos cēlienos. Tā laikā tiks demonstrēti roku veiklības un mentālās maģijas triki, mākslinieks iesaistīs auditoriju, kā arī būs redzami ilūziju priekšnesumi un vairāki triki ar uguns elementiem.
Pasākuma otrajā cēlienā iluzionists atkārtos vienu no Hudini (Harry Houdini) slavenākajiem izbēgšanas trikiem karājoties ar galvu uz leju un mēģinot izbēgt no degošām virvēm.
Šovu papildinās un uz skatves līdzdarbosies arī Latvijas indie rokgrupa “Sub Scriptum”.
Ieeja pasākumā ieteicama no 6 gadu vecuma.
BĒRNIEM līdz 5 gadu vecumam (ieskaitot) ieeja šovā vecāku pavadībā bez maksas (neaizņemot atsevišķu sēdvietu). Sākot no 6 gadu vecuma nepieciešama ieejas biļete.
NEDRĪKST IENEST: lietussargus, “selfijstikus”, dzērienus, asus priekšmetus, pirotehniku, bīstamas vielas un priekšmetus, dzīvniekus.
Pasākuma apmeklētājs piekrīt, ka šova laikā viņš var tikt fotografēts un filmēts, kā pasākuma apmeklētājs. Šāds materiāls turpmāk var tikt izmantots jebkādos, t.sk. komerciālos nolūkos bez apmeklētāja atļaujas.

Erudīcijas spēle “Zini! Mini! Uzzini!”
2025-09-23 18:30 - 21:00 | Valmieras Kultūras centra lielā zāle, Rīgas iela 10, Valmiera, Latvija
23. septembrī plkst. 18.30 Valmieras Kultūras centrā erudīcijas spēle “Zini! Mini! Uzzini!” . Ieeja: EUR 30 (komandai). Biļetes: www.ziniminiuzzini.lv

Liepājas Simfoniskā orķestra koncerts. Rudens koncertsezonas atklāšana.
2025-09-27 18:00 - 19:30 | Valmieras Kultūras centra lielā zāle, Rīgas iela 10, Valmiera, Latvija
27.septembrī plkst.18.00 Valmieras Kultūras centra rudens koncertsezonu atklās Liepājas Simfoniskais orķestris.
Piedalās:
Daniils Mickevičs (klavieres)
Liepājas Simfoniskais orķestris
Diriģents:
Guntis Kuzma
Programmā:
Gundaris Pone (1932-1994) Uvertīra “Skaistā venēciete”
Edvards Grīgs (1843-1907) Koncerts klavierēm un orķestrim
Allegro molto moderato
Adagio
Allegro moderato molto e marcato
Ludvigs van Bēthovens (1770-1827) Septītā simfonija
Poco sostenuto – Vivace
Allegretto
Presto – Assai meno presto
Allegro con brio
Liepājas Simfoniskais orķestris galvenā diriģenta Gunta Kuzmas vadībā 2025. gada rudens koncertturnejā klausītājus vedīs valdzinošajā mūzikas pasaulē, kurā norvēģu komponista Edvarda Grīga klavierkoncerts aizkustinās ar savu melodisko skaistumu un ziemeļniecisko kolorītu, savukārt Ludviga van Bēthovena vērienīgā Septītā simfonija – pārsteigs ar Vīnes klasicisma laikmeta monumentālajiem triepieniem.
EDVARDS GRĪGS ir nozīmīgākais un pazīstamākais norvēģu komponists. Viņš vēlējās radīt jaunu un norvēģu tautas mūzikas skaņkārtās balstītu mākslu un iedvesmojās no tautasdziesmām un to dažādajiem ritmiem. Grīgs izmantoja norvēģu tautas mūziku un deva tai jaunu un trāpīgu individuālu izpausmi tonī, ritmā un skanējumā.
Vienlaikus, lielākajā daļā savas mūzikas viņš izvairījās no tiešiem citātiem, dodot priekšroku, tostarp klavierkoncertā, meklēt mazāk acīmredzamus veidus, kā radīt norvēģiskas melodiskās kontūras.
“Esmu pārliecināts, ka mana mūzika garšo pēc mencām,” viņš reiz ironizēja.
Liepājas Simfoniskais orķestris 2025. gada rudens Latvijas tūres programmā iekļāvis Grīga Koncertu klavierēm un orķestrim (1868), kurā solista lomā redzēsim jauno klavierspēles virtuozu Daniilu Mickeviču.
Grīgs savu klavierkoncertu komponēja, kad viņam bija tikai 24 gadi. Pēc meitas piedzimšanas 1868. gada 10. aprīlī komponists kopā ar ģimeni pavadīja patīkamu un produktīvu vasaru kotedžā Dānijā, kur piedzīvoja radošu uzliesmojumu, kā rezultātā arī radās klavierkoncerts, kas ir pilns mīlestības un prieka.
Lai gan koncerts bija populārs jau no paša sākuma un tika uzskatīts par Grīga izcilāko liela mēroga sasniegumu un pilnīgāko norvēģu nacionālisma muzikālo iemiesojumu romantiskajā mūzikā, pats Grīgs nekad nebija pilnībā apmierināts ar to, un viņš visu atlikušo mūžu turpināja pārskatīt gan orķestra, gan solo partijas.
DANIILS MICKEVIČS ar izcilību absolvējis Emīla Dārziņa mūzikas skolu, pedagoģes Ilzes Treijas klasē, un patlaban turpina mācības Jāzepa Vītola Latvijas Mūzikas akadēmijā, profesora Sergeja Osokina klasē.
Daniils Mickevičs ir viens no spilgtākajiem jaunās paaudzes pianistiem, kura talants atzīts gan Latvijā, gan ārpus tās robežām. Viņš ir vairākkārtējs starptautisku konkursu laureāts, tostarp Jāzepa Vītola starptautiskā pianistu konkursa uzvarētājs 2023. gadā.
Papildinājis zināšanas meistarklasēs pie izciliem pianistiem, kā Jefims Bronfmans, Pēteris Jablonskis, Mati Raekallio Džuljarda skolā, Eva Kupieca Hanoveres Mūzikas, teātra un mediju augstskolā, Anna Malikova Vīnes Mūzikas un izpildītājmākslu universitātē un citiem.
Daniila Mickeviča spēli raksturo ne tikai tehniskā meistarība, bet arī dziļa muzikālā izpratne un spēja atklāt skaņdarba emocionālo pasauli, kas publiku ved krāšņā mūzikas ceļojumā, caur dažādiem mākslas laikmetiem.
Pianists aktīvi koncertē gan Latvijā, gan ārzemēs, sniedzot koncertus gan kā solists, solists ar orķestri, kā arī sadarbojas ar izciliem mūziķiem dažādos kamersastāvos, kā piemēram, vijolnieku Daniilu Bulajevu, dziedātāju Daniilu Kuzminu un citiem.
LUDVIGS VAN BĒTHOVENS ir izcils visu galveno klasicisma žanru pārstāvis, iespējams, atskaitot operu, ģeniāls simfoniķis, kurš gan izvērsa, gan padziļināja simfonijas žanra estētiskās un sociālās izpausmes. Principiāls novators, kurš paplašināja praktiski visu žanru mākslinieciskās iespējas un to atbalsi sabiedrībā.
Plašu rezonansi guva Bēthovena SEPTĪTĀ SIMFONIJA (1812), ko Rihards Vāgners iedēvēja par “dejas apoteozi”.
Kad Bēthovens sāka komponēt savu Septīto simfoniju, Napoleons plānoja savu bēdīgi slaveno karagājienu uz Krieviju. Pēc Bēthovena Trešās simfonijas (un, iespējams, arī Piektās simfonijas) Septītā simfonija, šķiet, ir vēl viena no viņa muzikālajām konfrontācijām ar Napoleonu, šoreiz kontekstā ar Eiropas atbrīvošanas kariem no Napoleona kundzības.
Septītās simfonijas pirmatskaņojums notika Vīnes universitātē 1813. gada 8. decembrī, labdarības koncertā Hanavas kaujā ievainotajiem karavīriem. Pie diriģenta pults stājās pats komponists, kurš savā uzrunā atklāja, ka uzskata Septīto simfoniju par vienu no saviem labākajiem darbiem. Otrā daļa “Allegretto” izpelnījās tik lielu atzinību, ka publika pieprasīja to atkārtot.
Koncerta programmā bija iekļauts arī patriotiskais skaņdarbs “Velingtona uzvara”, kurā godināta britu, portugāļu un spāņu apvienoto spēku uzvara pār Napoleona Franciju.
Komponists un diriģents Entonijs Hopkinss (1921-2014) par Bēthovena Septīto simfoniju sacījis sekojošo: “Septītā simfonija varbūt vairāk nekā jebkura cita dod mums patiesas spontanitātes sajūtu; šķiet, ka notis izlido no lapas, kamēr mūs aizrauj iedvesmotas jaunrades plūdums. Pats Bēthovens par to sirsnīgi runāja kā par “vienu no maniem labākajiem darbiem”. Kas mēs esam, lai to apstrīdētu?”
LIEPĀJAS SIMFONISKAIS ORĶESTRIS (LSO) jau vairāk nekā 140 gadu dalās mūzikas mīlestībā ar klausītājiem Latvijā un ārpus tās robežām.
2010. gadā LSO ieguva valsts orķestra statusu, kļūstot par nozīmīgu Latvijas kultūras vēstnieku visā pasaulē, koncertos gan priecējot ar klasiskās mūzikas šedevriem, gan īpašu uzmanību pievēršot latviešu komponistiem un viņu daiļrades veicināšanai — orķestris piedalās pirmatskaņojumos un pasūtina ievērojamu daudzumu jaundarbu.
Publikas un speciālistu vērtējumam nodoti visi LSO ierosinātā monumentālā 12 “Liepājas koncertu” cikla skaņdarbi. LSO Latvijas simtgades simfoniju ciklā līdz šim atskaņotas tādu latviešu komponistu kā Riharda Dubras, Imanta Kalniņa, Andra Vecumnieka un Jāņa Lūsēna simfonijas, savukārt 2019. gadā pēc LSO ierosinājuma tapa Riharda Dubras opera “Suitu sāga”.
LSO vairākas reizes saņēmis Latvijas Lielo mūzikas balvu un seškārt kļuvis par Latvijas mūzikas ierakstu gada balvas “Zelta mikrofons” ieguvēju. Orķestris saņēmis arī citus nozīmīgus apbalvojumus.
LSO misija ir radīt jēgpilnu saikni starp mūziku un cilvēkiem, padarot mūziku pieejamu un baudāmu, lai ik katrā koncertā ar skaistas mūzikas palīdzību svinētu mūsu bagāto kultūras mantojumu.
Kopš 2022. gada rudens LSO galvenais diriģents un mākslinieciskais vadītājs ir Guntis Kuzma.

Muzikāla komēdija “Par Kurbadu”
2025-09-29 19:00 - 20:30 | Valmieras Kultūras centrs, Rīgas iela 10, Valmiera, Latvija
Muzikāla komēdija “Par Kurbadu”
Režisors: Ģirts Šolis
Lomās: Māris Bezmers un Kristiāns Kareļins
Mūzika: Mikus Frišfelds

“Par Kurbadu” ir muzikāla komēdija ar kantrī piesitienu divos cēlienos, kuras centrā ir Mareks Romanovskis (aktieris Kristians Kareļins), no dzīves un laulības paguris, kādreiz pieprasīts režisors, kurš pārgalvīgi uzņemoties realizēt koncertuzvedumu par spēkavīra Kurbada varoņdarbiem, nonācis radošā strupceļā. Savukārt Daumants Vanags (aktieris Māris Bezmers) ir vietējā krodziņa pasākumu vadītājs un muzikants, kurš sapņo realizēties kā dziesmu autors. Abu ekstravaganto personību tikšanās izvēršas par ironiski-komisku, radošu mēģinājumu izdzīvot leģendārā Kurbada dzīvesstāstu izmantojot pašiem savu dzīves pieredzi, jeb Vanadziņa vārdiem: “skatoties no mūsdienu vīrieša perspektīvas”.

Bērzaines Tautas nama amatierteātra izrāde "Grūts uzdevums"
2025-10-04 16:00 - 17:30 | Kocēnu kultūras nams, Alejas iela 3, Kocēni
4. oktobrī plkst. 16.00 Kocēnu Kultūras namā notiks Bērzaines Tautas nama amatierteātra izrāde “Grūts uzdevums” pēc Edvarda Vulfa lugas motīviem. Režisors: Andris Liepiņš. Lomās: Aija Bille-Ļeščova, Kristīne Čaune, Māris Ozols, Jānis Lārmanis. Muzikālais noformējums: Guntars Aizupietis.
Ieeja: 3 EUR (biļetes pirms pasākuma varēs iegādāties norises vietā)

Starptautiskajai senioru dienai veltīts pasākums Valmieras novada senioriem
2025-10-05 14:00 - 19:00 | Valmieras Kultūras centra lielā zāle, Rīgas iela 10, Valmiera, Latvija
5.oktobrī plkst.14.00 Valmieras Kultūras centrā norisināsies Starptautiskajai senioru dienai veltīts pasākums.
Ar koncertprogrammu “No Latvijas līdz Itālijai” viesosies Latvijas Nacionālās operas un baleta tenors Juris Vizbulis un ģitārists Ēriks Upenieks. Koncertā būs dzirdamas brīnišķīgas latviešu komponistu dziesmas, kā arī dziesmas no saulainās Itālijas un dažas ASV skaistākās melodijas.
Pēc koncerta notiks balle ar grupu “Tauriņdeja”. Balle notiks pie galdiņiem, aicinām līdzi ņemt groziņu!Ieeja bez maksas, no 15.09.2025. saņemot ieejas karti Valmieras Kultūras centra kasē. Tālrunis: 64207207.

Improvizācijas teātris “DIVAS” dodas uz Valmieru
2025-10-09 18:30 - 20:00 | Valmieras Kultūras centra lielā zāle, Rīgas iela 10, Valmiera, Latvija
Improvizatores Anete Bendika un Elīna Geida jau vairākus gadus uzstājas uz dažādām skatuvēm Rīgā un Latvijā, kur priecē skatītājus ar savu unikālo spēju radīt izrādes bez iepriekš sagatavota scenārija, balstoties uz skatītāju ieteikumiem un aktuālām tēmām. Ir laiks atgriezties Valmierā, lai kopā ar jūsu idejām un ierosinājumiem radītu jaunus un aizraujošus stāstus par to, kas aktuāls Valmierā un mūsu ikdienas dzīvē.
Kā ierasts – izrāde divās daļās ar starpbrīdi vidū, kura laikā pie dzēriena glāzes apspriest, ka Valmiera ir vienīgā vieta, kur tevi var uzaicināt “uz Gauju”, un tu pat nezini – peldēties vai dejot…
Ieeja: 15-20 EUR. Ar Valmieras kultūras karti 1 EUR atlaide.

Koncerts “Nāk rudens apgleznot Latviju”
2025-10-11 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
Šoruden – Rīgā, Valmierā un Liepājā uz skaistāko dziesmu koncertu «Nāk rudens apgleznot Latviju» aicina populārie dziedātāji Ineta Rudzīte, Uģis Roze, Žoržs Siksna, Igo, Andris Daņiļenko un Viktors Lapčenoks, kā arī romantiskais saksofonists Raivo Stašans. Par muzikālo pavadījumu koncertā rūpēsies mūziķu grupa «AR Maestro» Anatolija Livčas vadībā: Artūrs Kutepovs (ģitāra), Pēteris Liepiņš (basģitāra), Mareks Logins (sitaminstrumenti) un Anatolijs Livča (taustiņinstrumenti), kā arī vokālistes Laima Miltiņa-Rode un Elīna Čampere.
«Koncerta moto izvēlējāmies no Māras Zālītes un Ulda Stabulnieka leģendārās dziesmas «Tik un tā», un patiesībā – padomājiet paši, cik mums, latviešiem, ir daudz skaistu dziesmu par rudeni! Daļu no tām arī izdziedāsim šajā koncertā, savukārt klausītājus aicinām atkārtot dziesmu vārdus, lai ikviens varētu izdziedāties pēc sirds patikas!» aicina koncerta organizatori.
Koncertā Andra Daņiļenko un saksofonista Raivo Stašana interpretācijā skanēs Raimonda Paula dziesma «Rudens ogle». Leģendārais dziedātājs Igo koncertam izvēlējies dziesmas «Kā senā dziesmā» un «Rudens vēju muzikants», bet Raivo Stašana sniegumā skanēs Raimonda Paula brīnišķīgā melodija no kinofilmas «Ilgais ceļš kāpās». Dziedātājs Žoržs Siksna no sava repertuāra piedāvās dziesmas «Ap Jāņiem Mārtiņos», «Mīlas rudens» un «Viss, kas bijis septembrī»; Uģa Rozes dziedājumā skanēs Imanta Kalniņa dziesma «Trubadūrs», Viktora Lapčenoka interpretācijā skanēs Raimonda Paula dziesmu «Par pēdējo lapu», bet Ineta Rudzīte koncertam izvēlējusies Raimonda Paula dziesmu «Nenāciet klāt man rudenī». Savukārt visi koncerta dalībnieki vienosies Ulda Stabulnieka dziesmā «Tik un tā», Zigmara Liepiņa dziesmā «Vēl ir laiks» un Raimonda Paula dziesmā «Rudenī vēlu, vēlu».
Biļetes – “Biļešu Paradīzē”.

Ģertrūdes ielas teātra izrāde “Gadalaiki. Faux Pas.”
2025-10-13 13:00 - 14:30 | Valmieras Kultūras centra lielā zāle, Rīgas iela 10, Valmiera, Latvija
13. oktobrī plkst. 13.00 aicinām uz vizuālā teātra izrādi “Gadalaiki. Faux Pas” Valmieras Kultūras centrā.
Apģērbs kā nepieciešamība, lai izdzīvotu un iekļautos apkārtējā vidē, nebeidzama progresa orientētajā sistēmā kļuvis par apdraudējumu pašiem sev. Jaunajā pasaulē laikapstākļi mainās neparedzamāk kā garastāvoklis un ainavu veido krāsaini sintētiska apģērba kalni. Bet, neraugoties uz ekoloģiskā sabrukuma radīto haosu, cilvēki ar apbrīnojamu atjautību un spītību turpina savus ikdienas ieradumus. Arī tad, ja dabisko lietu kārtību nākas izdomāt no jauna. Izrāde par cilvēka paradoksālo dabu, 4 gadalaikiem un 52 ātrās modes sezonām.
Autors un režisors: Andrejs Jarovojs
Līdzautore un kustību māksliniece: Kristīne Brīniņa
Māksliniece: Justīne Jasjukeviča
Mākslinieces asistente: Dana Deineko
Gaismu māksliniece: Līva Kalniņa
Līdzautori un izpildītāji: Anna Klišāne, Arturs Muskars, Jurģis Lūsis, Roberta Gailīte
Vizuālā identitāte: Patrīcija Luiza Broka
Producents: Ģertrūdes ielas teātris
Līdzproducents: Latvijas Leļļu teātris
Atbalsta: Valsts Kultūrkapitāla fonds un Rīgas valstspilsētas pašvaldība
Ilgums: 1h 25min
Andrejs Jarovojs kā režisors, līdzautors, dramaturgs veido teātra un dejas izrādes. Jaunu teātra formu un izteiksmes līdzekļu meklētājs, kas savos darbos pēta teātra valodu, zīmes, telpu, laiku un komunikāciju ar skatītāju. Saņēmis “Spēlmaņu nakts 2020/2021” balvu “par pārliecinošu konceptuālu eksperimentēšanu, kas rezultējas inovatīvās laikmetīgā teātra formās un atvērtos vēstījumos, sniedzot gan skatītājam, gan izpildītājam neviltotu jaunatklājuma prieku no izrādes uz izrādi”.
Kristīne Brīniņa ir horeogrāfe, dejotāja un izpildītāja. Viņas darbi balstās ikdienas dzīves situācijās, kas piesardzīgā un trauslā veidā, ar šķietami vienkāršām kustībām tiek pārnestas mākslas formās. Kristīne saka: “Es dokumentēju un tajā vēroju deju – dokumentālā dejas metode, tas ir tas, ko es daru. Dokumentālā metode atver telpu tam, kas vēl var būt deja. Personīgi es vairs nevaru nodalīt robežas – tagad jau tā ir izvēle, ko es no šīs visas dejas paņemu, kas ir svarīgākais, ko ielikt konkrētajā darbā.” Kristīnes izrādes ir vairākkārt nominētas Latvijas teātra balvai “Spēlmaņu nakts” un Latvijas dejas balvai. 2023. gadā Kristīne saņēma “Spēlmaņu nakts” balvu nominācijā “Gada horeogrāfe” par darbu Viestura Kairiša režisētajā izrādē “Hamlets” M. Čehova Rīgas krievu teātrī.
Ieeja: 12 EUR. Biļetes “Biļešu Paradīzē”. Biļetes var iegādāties arī programmas “Latvijas skolas soma” ietvaros. Plašāka informācija, zvanot pa tālruni 64207207.

Nacionālo bruņoto spēku Štāba orķestra koncertsezonas atklāšanas koncerts
2025-10-15 19:00 - 20:30 | Valmieras Kultūras centrs, Rīgas iela 10, Valmiera, Latvija
2025. gada oktobrī ar koncertu virkni Nacionālo bruņoto spēku Štāba orķestris atklās savu 33. koncertsezonu. 3. oktobrī plkst. 18.00 orķestris viesosies Dubultu koncertzālē, Jūrmalā, 8. oktobrī plkst. 18.00 Mālpils Kultūras centrā, 10. oktobrī plkst. 19.00 Rīgas Latviešu biedrības namā un 15. oktobrī plkst. 19.00 Valmieras Kultūras centrā.
Latviskums Nacionālo bruņoto spēku Štāba orķestrī vienmēr ir bijis godā, tāpēc koncertsezonas atklāšanas koncertu vadmotīvs ir mīlestība pret Latviju. Jau koncertu atklājot, būs dzirdama latviešu pūtēju orķestru mūzikas pamatlicēja Gunāra Ordelovska enerģiski uzmundrinošā kompozīcija “Svētku mūzika”. Programmas turpinājumā skanēs vairākkārt godalgotā komponista Riharda Zaļupes spilgtā kompozīcija par latviešu tautasdziesmas tēmu “Rikšiem bērīt’ es palaidu” un Sergeja Austra Universa tautiskuma caurstrāvotais skaņdarbs “Tālavas taurētājs”, kura ievadā tiek izmantots latviešu tautas meistaru radītas bērza tāss taures dobji patīkamais skanējums.
Īpaša vieta jaunās koncertsezonas atklāšanā ierādīta Nacionālo bruņoto spēku Štāba orķestra klarnešu kvartetam “Quattro Differente”, kas šī gada nogalē svinēs savas pastāvēšanas 25. gadadienu. Koncertā klarnešu kvartets klausītājiem piedāvās komponistes Marinas Vidmontes skaņdarba “Fanfaras” pirmatskaņojumu un pasaules slavenā spāņu komponista Ferera Ferāna (Ferrer Ferran) kompozīciju “Šerloks Holms”. Solistu lomu šajā skaņdarbā uzņemsies visi četri klarnešu kvarteta dalībnieki. Pašlaik kvartetā muzicē virsseržants Guntars Gedroics, seržante Marina Vidmonte, seržants Ojārs Spila un seržants Ivars Lavrinovičs.
“Ar Nacionālo bruņoto spēku Štāba orķestra koncertatskaņojumiem un savu esību Latvijas sabiedriskajā kultūrtelpā atkal un atkal vēlamies dalīties ar klausītājiem kopīgās vērtībās. Izvēlētajā mūzikā ieskatīsimies pagātnē un no jauna aktualizēsim tagadni, lai pāri visam apzinātos un stiprinātu savu identitāti,” stāsta diriģents Aleksandrs Kreišmanis.
Nacionālo bruņoto spēku Štāba orķestris ir dibināts 1992. gada 3. februārī. Sabiedrībā orķestris visbiežāk asociējas ar valstī nozīmīgiem svētkiem un sarīkojumiem. Orķestra darbībā ir apvienotas vairākas funkcijas – ceremonijas, parādes, defilē programmu demonstrējumi, orķestra un kameransambļu koncerti. Pastāvēšanas laikā Nacionālo bruņoto spēku Štāba orķestris ir piedalījies daudzos starptautiskos un pasaulē ievērojamos militārās mūzikas festivālos, kā arī sadarbojies ar atpazīstamiem diriģentiem, solistiem un kameransambļiem. Pagājušās koncertsezonas laikā orķestris ar panākumiem piedalījies Starptautiskajā militāro orķestru festivālā “Avenches Tattoo 2025” Avenšē (Avenches), Vo (Vaud) kantonā, Šveicē.
Klarnešu kvartets “Quattro Differente” ir senākais Nacionālo bruņoto spēku Štāba orķestra ansamblis, kas cītīgi glabā kamermuzicēšanas tradīcijas. Tas ir nozīmīgs ar savu sniegto ieguldījumu latviešu akadēmiskajā mūzikā. To raksturo nemitīga attīstība un sadarbība ar komponistiem un mūziķiem starptautiskā līmenī. Aizvien jaunu koncertprogrammu veidošana ir ansambļa prioritāte.
Koncerti tiek rīkoti sadarbībā ar Dubultu koncertzāli, Mālpils Kultūras centru, Rīgas Latviešu biedrības namu un Valmieras Kultūras centru. Turpinot Nacionālo bruņoto spēku orķestru tradīcijas, ieeja visos koncertos bez maksas. Koncertu Valmieras Kultūras centrā var apmeklēt, uzrādot ieejas karti, ko var saņemt Valmieras Kultūras centra kasē, tālrunis 64207207.
Nacionālo bruņoto spēku Štāba orķestra sociālo tīklu konti:
Facebook: @nbsstabaorkestris
Instagram: @nbsstabaorkestris
YouTube: NBS Štāba orķestris

Erudīcijas spēle “Zini! Mini! Uzzini!”
2025-10-16 18:30 - 21:00 | Valmieras Kultūras centra lielā zāle, Rīgas iela 10, Valmiera, Latvija
16. oktobrī plkst. 18.30 Valmieras Kultūras centrā notiks erudīcijas spēle “Zini! Mini! Uzzini!”
Ieeja: 30 EUR, biļetes www.ziniminiuzzini.lv

Grupas Astro’n’out akustiskais koncerts “Mūc”
2025-10-17 19:00 - 21:00 | Valmieras Kultūras centra lielā zāle, Rīgas iela 10, Valmiera, Latvija
Grupa Astro’n’out dodas akustiskajā koncerttūrē “Mūc”, kuru 17. oktobrī atklās Valmierā.
Koncerttūri katrā no pilsētām raksturos pieklusinātas gaismas, lakoniskas dekorācijas un visam pamatā – personiskas sarunas. Koncertos izskanēs gan grupas jaunākie singli, gan arī jau iemīļotas dziesmas, kas klausītājiem tiks piedāvātas akustiskās versijās, piešķirot tām jaunu, vēl nedzirdētu skanējumu.
Grupa Astro’n’out par tūri saka: “Mēs paši esam sailgojušies pēc akustiskajām tūrēm, kādas nav bijušas jau vairāku s gadus. Sarunas pēc tām vienmēr apliecina, ka mūzika šādā atmosfērā tikusi sakustināt dziļākus ūdeņus. Mēs ceram ar šiem koncertiem gan modināt siltu aizkustinājumu, gan kopā iešūpināt arī kādu krēslu rindu pie Dejot trakāk!”
Koncerttūre “Mūc”:
17. oktobrī Valmieras Kultūras centrā
2. novembrī Liepājā, Klubā“Kursa”
10. novembrī Jelgavas kultūras namā
14. novembrī Kuldīgas kultūras centrā
29. novembrī Rēzeknē, Latgales vēstniecībā GORS
5. un 6. decembrī Rīgā, kinoteātrī Splendid Palace
Domājot par ietekmi uz apkārtējo vidi, koncerttūre tiks īstenota, tiecoties uz maksimāli ilgtspējīgiem tehniskajiem risinājumiem.
Ilgtspējīgai koncerttūrei iedvesmo iniciatīva “ReGen Paaudze”, ko radījuši Astro’n’out kopā ar pašmāju uzņēmumiem AJ Power un ZAAO. Informatīvo atbalstu nodrošina
portāls DELFI, radio Star Fm, žurnāls Jauns OK un Narvesen.
Grupas aktivitātēm seko Astro’n’ out Facebook un Instagram kontos

Muzikāla izrāde "Mazais princis"
2025-10-19 19:00 - 20:30
Uzmanību! Informācija apmeklētājiem: sākotnēji pasākuma norise bija plānota 18. oktobrī – tās biļetes, kas iegādātas uz izrādi 18.oktobrī, derīgas izrādes apmeklējumam 19. oktobrī. Organizatori atvainojas par neērtībām!
“Mazais princis” tiek uzskatīts par vienu no izcilākajiem franču rakstnieka Antuāna Marī Žana Batista Rožē de Sent-Ekziperī darbiem, ko autors sarakstīja gadu pirms savas traģiskās nāves – 1943. gadā. Kā zināms, Sent-Ekziperī bija ne tikai rakstnieks, bet arī aviators – pēc I Pasaules kara viņš strādāja francijas pasta aviolīnijā Tulūza-Dakāra, bet sākoties II Pasaules karam, Sent-Ekziperī turpināja aviatora gaitas Francijas karaspēkā, līdz 1944. gada 31. jūlijā viņa lidmašīna tika notriekta netālu no Marseļas un tās atlūzas no jūras dzelmes tika izceltas tikai 2000. gadā.
Pirmo reizi muzikālā izrāde “Mazais princis”Latvijas Jaunatnes teātrī tika iestudēta 2015. gadā, bet godinot tās komponista Jura Kulakova piemiņu un izpildot viņam doto solījumu, 2025. gadā pie skatītājiem nonāks šī darba jauniestudējums.
Mūziku šai izrādei komponējis viens no izcilākajiem latvijas komponistiem – Juris Kulakovs, kurš, vaicāts pa iedvesmas avotu jauniestudējumam, savulaik citēja pašu darba autoru: “Tu esi atbildīgs par to, ko pieradini!” Jauniestudējuma režisore ir Laila Kirmuška, krāšņus un spilgtus kostīmus šai izrādei ir veidojusi māksliniece Elita Patmalniece, bet vērienīgu dekorāciju – scenogrāfs Kristaps Skulte. Iestudējuma vokālais pedagogs – Juris Vizbulis, horeogrāfe – Sanita Misika, gaismu mākslinieks – Artūrs Feldmanis, bet dramatizējuma autors – Matīss Gricmanis. Lomās – Ieva Akurātere, Nauris Puntulis, Kārlis Tols, Jānis Kirmuška, Madars Zvagulis, Sandija Misika, Aija Dzērve, u.c. aktieri, kā arī Latvijas Jaunatnes teātra jauno aktieru studijas audzēkņi.
Biļete uz pasākumu ir jāiegādājas katram apmeklētājam, neatkarīgi no vecuma.

Bērnu rīts “Dari tā, dari šitā”
2025-10-25 11:00 - 14:00 | Kocēnu kultūras nams, Alejas iela 3, Kocēni
25. oktobrī plkst. 11.00 – 14.00
Kocēnu Kultūras namā
Bērnu rīts “Dari tā, dari šitā”

Radošās aktivitātes un nodarbes

Ieeja bez maksas

Grupas "Jumprava" labāko dziesmu koncerts
2025-10-25 19:00 - 21:00 | Valmieras Kultūras centra lielā zāle, Rīgas iela 10, Valmiera, Latvija
25.oktobrī plkst.19.00 Valmieras Kultūras centrā ar labāko dziesmu koncertprogrammu viesosies grupa “Jumprava”.
Koncertā skanēs gan “Jumpravas” populārākās dziesmas “Ziemeļmeita”, “Ēna”, “Vēlreiz”, “Šis ir mans auto”, “Peldētājs”, “Pa vējam”, “Nedaudz par viņu”, “Lēna upe” un citi hiti, gan arī jauni skaņdarbi.
Grupa “Jumprava” izveidota 1984. gadā, pagājušajā gadā ar vērienīgu koncertu Rīgā, Mežaparka estrādē, nosvinot grupas 40 gadu jubileju. Jau kopš grupas dibināšanas tās sastāvā ir Aigars Grāvers, Aigars Grauba, Aigars Krēsla un Ainars Ašmanis.
Ieeja: 28-40 EUR. Ar Valmieras kultūras karti 1 EUR atlaide. Biļetes “Biļešu Paradīzē”.

Koncertprogramma bērniem “BikiKONCERTS”
2025-10-29 11:00 - 12:00 | Valmieras Kultūras centra lielā zāle, Rīgas iela 10, Valmiera, Latvija
oktobrī plkst. 11.00 Valmieras Kultūras centrā norisināsies koncertprogramma bērniem “BikiKONCERTS”.

Koncertprogrammā ir iekļautas bērniem un vecākiem jau iemīļotas un zināmas dziesmas – “Kartupeli, kartupeli” (Jānis Sildegs, Vitauta Ļūdēna vārdi), “Zaķīšu pirtiņa” (Imants Kalniņš, Viļa Plūdona vārdi), “Saulīte ar zobiem” (Valters Kaminskis, Mara Čaklā vārdi), kā arī BikiGRUPAS dalībnieku oriģinālkompozīcijas, kas radītas tieši šim projektam. Grupas mērķis ir rosināt bērnos interesi par latviešu dzejas, mūzikas un ilustrāciju mijiedarbību.
Koncerts piemērots pirmsskolas vecuma bērniem no 4 gadu vecuma un 1.-4. klases audzēkņiem. Koncerta laikā bērni tiks rosināti līdzdarboties – atbildēt uz dažādiem jautājumiem, kā arī muzicēt kopā ar BikiGRUPU.
Izdevniecības “Liels un mazs” grāmatu sērijā “BIKIBUKS” iznākusi 101 dzejas bilžu grāmata, ko ilustrējuši dažādi mūsdienu latviešu mākslinieki. Sērijā “BIKIBUKS” dzejoļi, ko daudzi vecāki un vecvecāki iemīļoja savā bērnībā, nāk pie bērniem mūsdienīgā vizuālā veidolā, saglabājot cieņu gan pret pārbaudītām vērtībām, gan moderno. Ar tādu pašu misiju koncertdarbību uzsākusi BikiGRUPA.
Grupa koncertējusi Vidzemes koncertzālē “CĒSIS”, Siguldas koncertzālē “Devons”, Latgales vēstniecībā “GORS” un citviet. 2024. gada martā notika grupas debijas albuma “BikiDZIESMAS” prezentācijas koncerts kinoteātrī “Splendid Palace” un koncerti “Lielajā Dzintarā” Liepājā, ko apmeklēja aptuveni 300 bērnu vecumā no 4 līdz 13 gadiem.
Koncerta ilgums: 1 stunda.
Biļetes var rezervēt un iegādāties “Biļešu Paradīze” kasēs un www.bilesuparadize.lv. Ieejas maksa bērnu grupai no 10 personām: 8 EUR, pērkot individuāli – 10 EUR. Bērnu grupu pavadošajiem pedagogiem ieeja bez maksas. Plašāka informācija par biļešu rezervāciju, zvanot Valmieras Kultūras centra kasei pa tālruni 64207207.

Komēdija "Lomu spēles"
2025-10-31 19:00 - 21:00
​Ēriks Asus (Éric Asouss)
LOMU SPĒLES
Gaumīga franču komēdija vienā cēlienā.
Dramaturga Ērika Asus asprātīgā komēdija “Lomu spēles” (oriģinālais nosaukums “Asie pagriezieni”), kas skatītājus un kritiķus sajūsminājusi daudzviet pasaulē, šajā rudenī uzsāks ceļu pie skatītājiem visā Latvijā.
Pasaulsslavenā franču teātra un kino režisora, scenārista un dramaturga
Ērika Asus lugas iestudētas daudzviet pasaulē, bet Latvijā, Dailes teātrī (2017.g), iestudēts viņa darbs “Mūsējās”, kas izpelnījās lielu skatītāju mīlestību.
Asus saņēmis arī prestižo Moljera balvu, kas ir galvenā teātra balva Francijā un pēc viņa asprātīgajiem scenārijiem uzņemtas neskaitāmas kino filmas – “ Vienkārši mīlestība”, “Mūsu sievietes” uc.
Pjērs ir ģimenes cilvēks, komercdirektors foto lēcu ražošanas uzņēmumā. Kamēr viņa sieva ar dēlu devušies atpūtā uz slēpošanas kurortu, direktors nolemj pie sevis uz mājām uzaicināt bārā nejauši satiktu jaunu meiteni. Pusmūža pilnbriedā viņš pirmo reizi nolēmis nogaršot “aizliegto augli”, iesākot daudzsološu flirtu, taču viss nenotiek kā plānots, un nakts laikā piedzīvotie notikumi un negaidītie pagriezieni uz visiem laikiem pārvērtīs Pjēra dzīvi.
“Iestudējot izrādes man vienmēr bijušas svarīgas divas lietas – izcila dramaturģija un lieliski aktieri. Šī reize nav izņēmums. Ērika Asusa lugu izvēlējos tāpēc, ka autors lieliski pārvalda komēdijžanru un, manuprāt, kad visapkārt drūmuma ir pārpārēm – gaumīgs humors ir tas, kas visiem ir ļoti nepieciešams” – tā par iestudējumu saka izrādes režisors Intars Rešetins-Pētersons.
Lomās :
Artis Robežnieks
Liene Sebre
vai
Marika Šmukste
Intars Rešetins-Pētersons

Deju kopa "Atvasara" ielūdz uz koncertu "Deju virpulī"
2025-11-02 13:00 - 14:30 | Valmieras Kultūras centra lielā zāle, Rīgas iela 10, Valmiera, Latvija
2. novembrī plkst. 13.00 deju kopa “Atvasara” kopā ar draugiem ielūdz uz koncertu “Deju virpulī” Valmieras Kultūras centrā.
Ieeja: 3 EUR. Biļetes Valmieras Kultūras centra kasē.
